АҞӘА, ԥхынҷкәын 23 – Sputnik, Асмаҭ Ҵәыџьԥҳа. "Аӡыканал" аҟазауаа аремонттә усурақәа рышьҭахь Аҟәа агәы амҩадуқәак рҿы аӡы зыҟам еилыркаауеит ҳәа рҳәеит аусбарҭаҿы.
"Ҳара иаха аиԥшьратә усурақәа зегьы ҟаҳҵеит. Аӡы ауҳашьҭит. Уажәы мҩадуқәак ӡыда инханы иҟоуп. Уи амзыз аилкаара ҳашьҭоуп", - рҳәеит аусбарҭаҿы.
Аҟәа ахадара ААУ адепартамент адиректор ихаҭыԥуаҩ Руслан Аҩӡба иажәақәа рыла иаха аҵх цахьан аӡы анрырҭа. Макьана ӡыда иҟоуп Гәылиа имҩаҿтәи ахатәы ҩынқәа. Шьыжьнаҵы урҭгьы аӡы роуа иҟалоит.
"Аҩнеихагылақәеи амуниципалтә усбарҭақәеи ақалақь ахадара ахарџьала аӡымҩангагақәа ирҿаԥыршьуеит, ахатәы сектор – рхатә харџь ала, аха уажәы, Ашықәс ҿыц аламҭалазы еилыхрада ахадара ахарџь ала аусурақәа мҩаԥгахоит",- иҳәеит Аҩӡба.
Аӡымҩангагагатә цәаҳәақәа рыԥсахреи урҭ амагистралтә ҳақәа реиԥшьреи рзы аусурақәа ирылаган ԥхынҷкәын 20 рзы.
Аӡымҩангагақәа рышьҭаҵареи реиԥшьреи анапы ианын анардадатә еиҿкаара "Астория-Аквасервис". Аусура мҩаԥыргон 70-ҩык аҟазауааи 30 ак атехника ҷыдеи.